O'zbekistonda pensiya tayinlashda yana bir qo'shimcha hujjat talab etish bekor qilindi

O'zbekiston fuqarolaridan yoshga doir, nogironlik va boquvchisini yo'qotganlik pensiyalarini tayinlash jarayonida oila tarkibi to'g'risidagi ma'lumotlar talab etilmaydi. Bu haqda Pensiya jamg'armasi axborot xizmati xabar berdi.
Qayd etilishicha, jamg'arma tomonidan davlat pensiyalarini tayinlashda fuqarolardan talab etiladigan hujjatlarni bosqichma-bosqich qisqartirish maqsadida Adliya vazirligi va Pensiya jamg'armasi ma'lumotlar bazalari o'rtasida axborot almashinuvi yo'lga qo'yilgan.
Ushbu axborot almashinuvi orqali davlat pensiyalarini tayinlashda fuqarolarning oila tarkibi to'g'risidagi zarur ma'lumotlari avtomatik tarzda shakllantirish tizimi yo'lga qo'yilgan.
Ya'ni, endilikda pensiya tayinlashda nikoh, ajrim va farzandlarning tug'ilganlik to'g'risidagi guvohnomalari va ularning nusxalari talab etilmaydi.
O'zbekistonda pensiyalarni naqd pulda yetkazib berish xizmatlari uchun bankka 1 foiz to'lab berilishi haqida xabar berilgandi. Pensiya jamg'armasi ushbu to'lov bo'yicha batafsil tushuntirish bergan.